RAPORT AL COMISIEI CĂTRE CONSILIU

Al optsprezecelea raport privind punerea în aplicare a Regulamentului (CE) nr. 866/2004 al Consiliului din 29 aprilie 2004 și privind situația rezultată în urma aplicării sale în perioada 1 ianuarie – 31 decembrie 2021

Regulamentul (CE) nr. 866/2004 al Consiliului privind regimul stabilit în temeiul dispozițiilor articolului 2 din Protocolul nr. 10 din Actul de aderare (denumit în continuare „Regulamentul privind linia verde”) a intrat în vigoare la 1 mai 2004. Acesta stabilește condițiile în care dispozițiile legislației UE se aplică circulației persoanelor, mărfurilor și serviciilor peste linia de demarcație dintre zonele din Republica Cipru în care guvernul nu exercită un control efectiv și zonele în care guvernul exercită un astfel de control. Pentru a asigura eficacitatea acestor norme, aplicarea lor a fost extinsă la linia de demarcație dintre zonele respective și zona estică de suveranitate a Regatului Unit (UK Eastern Sovereign Base Area – ESBA) .

Prezentul raport acoperă perioada 1 ianuarie – 31 decembrie 2021.

În perioada de raportare, Ciprul a continuat să fie afectat de pandemia de COVID-19.

În 2021, Comisia a întreținut un dialog constructiv cu autoritățile relevante ale Republicii Cipru și cu administrația zonei de suveranitate (Sovereign Base Area – SBA) în ceea ce privește punerea în aplicare a regulamentului, precum și cu Camera de Comerț Cipriotă Turcă.

1. TRECEREA LINIEI DE DEMARCAȚIE DE CĂTRE PERSOANE

1.1. Trecerea liniei de demarcație prin punctele de trecere autorizate

Regulamentul prevede un cadru juridic pentru trecerea liniei verzi (denumită în continuare „linia de demarcație”) de către cetățenii ciprioți, ceilalți cetățeni ai UE și cetățenii țărilor terțe prin punctele de trecere autorizate. În 2021, s-a înregistrat o creștere comparativ cu anul precedent, atât a numărului de treceri ale ciprioților greci, cât și a numărului de treceri ale ciprioților turci.

Conform datelor puse la dispoziție de Poliția Republicii Cipru (denumită în continuare „CYPOL”), în perioada de raportare s-au înregistrat 695 702 treceri ale ciprioților greci (față de 397 717 cu un an în urmă) și 233 950 de treceri ale vehiculelor cipriote grecești (față de 176 769 cu un an în urmă) dinspre zonele controlate de guvern către zonele care nu se află sub controlul efectiv al Republicii Cipru. În aceeași perioadă, s-au înregistrat 513 291 de treceri ale ciprioților greci turci (față de 382 370 cu un an în urmă) și 423 846 de treceri ale vehiculelor cipriote turce (față de 225 735 cu un an în urmă) dinspre zonele care nu se află sub controlul efectiv al Republicii Cipru în zonele controlate de guvern .

A crescut, de asemenea, numărul cetățenilor UE (care nu sunt ciprioți) și al cetățenilor țărilor terțe care au trecut linia de demarcație. În perioada de raportare s-au înregistrat 371 910 treceri în ambele sensuri ale liniei de demarcație de către cetățeni ai UE (care nu sunt ciprioți) și de către resortisanți ai țărilor terțe (față de 106 624 cu un an în urmă).

Cifrele furnizate de CYPOL menționate anterior nu includ datele privind persoanele și vehiculele care au trecut linia de demarcație venind dinspre partea de nord a Ciprului, la punctele de trecere Pergamos și Strovilia, aflate sub autoritatea zonei estice de suveranitate a Regatului Unit. Pentru aceste zone, rapoartele ESBA menționează că s-au înregistrat 200 625 de treceri ale ciprioților greci (față de 90 955 cu un an în urmă) și 119 527 de treceri ale vehiculelor cipriote grecești (față de 53 604 cu un an în urmă) către partea de nord a Ciprului. În același timp, s-au înregistrat 300 643 de treceri ale ciprioților turci (față de 236 346 cu un an în urmă) și 197 106 treceri ale vehiculelor cipriote turce (față de 155 955 cu un an în urmă) în celălalt sens. În plus, 228 950 de cetățeni ai UE (care nu sunt ciprioți) și de resortisanți ai țărilor terțe au trecut linia de demarcație în ambele sensuri.

În 2021, 89 de membri ai personalului CYPOL au lucrat la punctele de trecere, comparativ cu 76 în 2020.

Cifrele colectate de comunitatea cipriotă turcă în 2021 indică o creștere a numărului de treceri ale ciprioților greci (1 013 778, față de 495 448 cu un an în urmă) și ale vehiculelor cipriote grecești (581 836, față de 278 338 cu un an în urmă) dinspre zonele controlate de guvern către partea de nord a Ciprului. Acestea indică, de asemenea, o creștere a numărului de treceri ale ciprioților turci (893 014, față de 685 671 cu un an în urmă) și ale vehiculelor cipriote turce (479 474, față de 361 363 cu un an în urmă) în celălalt sens. Conform statisticilor furnizate, 532 243 de cetățeni ai UE (care nu sunt ciprioți) și de resortisanți ai țărilor terțe au trecut din zonele controlate de guvern în partea de nord a Ciprului (față de 335 934 cu un an în urmă).

S-a considerat că această creștere a numărului de treceri reflectă atât revenirea treptată la o viață cotidiană mai normală după primul an al pandemiei, cât și redeschiderea tuturor punctelor de trecere în cursul anului. În plus, s-a raportat faptul că rata de schimb favorabilă a monedei euro față de lira turcească a încurajat ciprioții greci să treacă linia de demarcație către zonele care nu se află sub controlul efectiv al guvernului Republicii Cipru pentru a face cumpărături în scop personal. Pe de altă parte, s-a raportat, de asemenea, faptul că multe persoane au fost descurajate să treacă linia verde de cerința în vigoare la punctele de trecere de a prezenta documente legate de statutul privind COVID-19.

La începutul perioadei de raportare, unele puncte de trecere au rămas suspendate temporar. Punctul de trecere Ledra Street a fost suspendat temporar în urma unei decizii a Consiliului de Miniștri al Republicii Cipru din 29 februarie 2020. Punctele de trecere Lefka-Apliki, Deryneia și Kato Pyrgos-Karavostasi au fost suspendate temporar de ciprioții turci. În urma unei declarații a celor doi lideri ciprioți emisă prin intermediul Organizației Națiunilor Unite la 2 iunie 2021, toate punctele de trecere rămase au fost redeschise începând cu 4 iunie 2021.

Având în vedere continuarea pandemiei de COVID-19, în cursul perioadei de raportare, persoanelor care treceau linia verde li se solicita să prezinte, pentru inspecție, documente specifice privind statutul lor sanitar, cum ar fi certificatele de vaccinare sau rezultatele testelor pentru COVID-19. Aceste cerințe s-au modificat pe parcursul anului, având în vedere evoluțiile pandemiei. Comitetul tehnic bicomunitar privind sănătatea a emis o serie de declarații în vederea sincronizării acestor cerințe, pe care Republica Cipru și comunitatea cipriotă turcă le-au luat în considerare atunci când au adoptat măsuri la punctele de trecere, în vederea evitării acțiunilor unilaterale.

Au fost raportate cozi lungi la mai multe puncte de trecere. Acestea au fost atribuite necesității de a efectua verificări ale documentelor legate de COVID-19, în plus față de verificările documentelor de identitate.

Autobuzele cipriote turce care transportă cetățeni ai UE nu au permisiunea autorităților Republicii Cipru de a trece în zonele controlate de guvern deoarece nu dispun de documente eliberate de autoritățile Republicii Cipru care respectă integral acquis-ul.